Տարիների ընթացքում JICA-ն Հայաստանում օժանդակել է տասնյակ, գուցե հարյուրավոր ծրագրերի, մեծ մասամբ դրամաշնորհների տեսքով` 100 հազարից մինչեւ մի քանի միլիոն դոլարի բյուջեներով: Այդուհանդերձ ինձ վրա ամենից խորը տպավորություն գործեց համակցված ցիկլով էլեկտրակայանը` եւ որովհետեւ դրա անհրաժեշտությունն ու օգտակարությունն է չափազանց մեծ, եւ որովհետեւ առանց թմբկահարելու, շեփորահարելու, PR-ի, անգամ մի բառի կամ հիշեցնելու JICA-ի տրամադրած 260 միլիոն դոլարն է տպավորություն գործում, եւ վերջապես որովհետեւ Էրեբունիում, Արին-Բերդ փողոցին մոտ ընդարձակ, բարեկարգ տարածքում բարձրացող այդ մեծ կայանը հսկայական խողովակներով, շոգետուրբինների աշխատանքով, անընդհատ գահավիժող ջրի պատկերով առօրեական տեսարան չէր եւ տպավորում էր: Այլ հարց, որ ՋԵԿ-ի տեխնիկական տնօրենը` Արկադի Գեւորգյանը չհամաձայնեց թե կայանը մեծ է. «ավելի մեծերն են լինում, սա փոքր, համակրելի կայան է»: Համակրելի որակումը իրոք տեղին էր: